  Виталий Пронин Балезино каргуртамы таяз шутэтскон нуналъёсы ортчытыны малпаськом вашкала дырысь сям-йылолэз - Юнды базарез. Ма со сыӵе, кыӵе дырысен, ку, кинъёс сое радъялляны кутскиллям? Герӟаськемын та праздник черк лэсьтонэн. Нырысь-валысь сое Голёгуртэ ӝутыны малпало  вылэм. Но малы ке но баӵкоослы та инты ӧвӧл ярам. Синмаськиллям Юнды гурт дорысь музъемлы: вырйыл нялмыт, шур вуосын пачыла, отын трос чорыгез. Озьы Юнды гуртлэн пумаз пукто черк. Котыраз интыясько отын ужасьёслэн юртъеръёссы. Кылдэ Ягошур черкогурт.Службаос кутско 1861-тӥ арын толшор толэзе. Но черклэсь юртсэ ӝутыса быдто 1863-тӥ арын гинэ, вӧсяло 1864-тӥ арын.Приход усьтӥськон дыръя Ягошур черке вӧсяськыны лыктылӥзы 15 гуртысь, нош 1912-тӥ арын - 22 гуртысь Инмарлы оскисьёс. Котькуд приходлы висъямын вылэм православиен герӟаськем праздник. Ягошур приходлы - Михайлов нунал. Со луэ 21-тӥ ноябре.Бадӟым праздниклы пӧрмылӥзы та нуналъёс. 2-3 нуналлы вазьгес Юндае (Ягошур приходлэн зӧк гуртэз) лыктылӥллям куноос. Юнда - бесерман гурт бере, татчы люкаськылӥллям сьӧр гуртъёсысь бесерман ӵыжы-выжыос. Кунооссэс пумитаны юндаос азьлапал ик дасясько вылэм: перепеч, табань пыжылӥллям, сур, вина пуктылӥллям, шыд, ӝук пӧзьтылӥллям. Чай но юыны яратӥллям. Парсь сӥлез уг сиё вылэм.Праздник уе черкын служба ортчылэм. Нош вазь ӵукна ик Михайлов нуналэ усьтӥськылэм бадӟым базар. Ортчылэм со ульчаын. Черк дорысен радэн-радэн сылыло вылэм уробоен валъёс. Кин ма быгатэ, сое ик вузаны вайылэм: вень, бирды, чеберъяськон арбериос бордысен кутскыса, пудо-животозь.Кыдёкысь сьӧр интыосысь но вуылӥллям вуз карисьёс, басьяськисьёс. Тужгес та базар нуналэз витьылӥзы, вылды, бесерман нылъёс. Соослы бызён дӥськутсэс чеберманы кулэ вал пӧртэм арбериос.Базар нуналъёсы калык ог-огенызы тодматскылӥз, вераськылӥз, герӟаськылӥз, егит нылъёс-пиос ог-огзэс синйылтылӥзы.Черкъёсты пытсам бере приходъёс но ышизы-быризы, каллен-каллен базар нуналъёс но тӧлӟизы. Нош та сямлэн кунояськон люкетэз туннэ но вань на. Возиське со артысь бигер гуртын, Падёраын.Жаль, юндаос та сямез вунэтӥзы, Юнды базар веран но туж шер кылӥське ни, куное ветлон но ышиз-быриз. Но оскиськом, та ӟеч йылолэз выльысь улӟытыны пӧрмытом.  Юндаос гинэ уз, вань балезиноос со сярысь тодазы ваёзы!Ангелина Урасинова, Балезино ёросысь Юнда черкогуртысь музеен кивалтӥсь. Теги: Балезино  